I har haft ti års varsel. I har kendt reglerne og haft alle tænkelige muligheder for at overholde dem, og alligevel er I ikke nået i mål.

Sådan er budskabet i den såkaldte åbningsskrivelse , som EU-kommissionen for 14 dage siden sendte til den danske regering. Den kan være første skridt i en egentlig retssag om traktatbrud.

Skrivelsen fastslår, at Danmark ikke har overholdt de regler om luftkvalitet, vi selv har været med til at vedtage – luften i det indre København er mere forurenet, end EU tillader, selv om Danmark har haft rigelig tid til at løse problemet.